ΨΗΦΙΣΜΑ ΤΟΥ ΣΥΜΒΟΥΛΙΟΥ της 7ης Ιουνίου 1984 σχετικά με τις δράσεις για την καταπολέμηση της ανεργίας των γυναικών

(84/C 161/02)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τις συνθήκες για την ίδρυση των Ευρωπαϊκών Κοινοτήτων,

το σχέδιο ψηφίσματος που υπέβαλε η Επιτροπή (1),

(1) ΕΕ αριθ. C 65 της 6.2.1984, σ. 8.

τη γνώμη του Ευρωπαϊκού Κοινοβουλίου (2),

(2) Γνώμη διατυπωθείσα στις 22 Μαΐου 1984 (δεν έχει ακόμα δημοσιευθεί στην Επίσημη Εφημερίδα).

τη γνώμη της Οικονομικής και Κοινωνικής Επιτροπής (3),

(3) Γνώμη διατυπωθείσα στις 23 Μαΐου 1984 (δεν έχει ακόμα δημοσιευθεί στην Επίσημη Εφημερίδα).

Εκτιμώντας:

ότι, με στόχο την προώθηση της παροχής ίσων ευκαιριών για τις γυναίκες, έχουν αναληφθεί διάφορες δράσεις στο κοινοτικό επίπεδο, και ιδιαίτερα η έκδοση από το Συμβούλιο των οδηγιών 75/117/ΕΟΚ (4), 76/207/ΕΟΚ (5) και 79/7/ΕΟΚ (6), σχετικά με την ίση μεταχείριση ανδρών και γυναικών

(4) ΕΕ αριθ. L 45 της 19.2.1975, σ. 19.

(5) ΕΕ αριθ. L 39 της 14.2.1976, σ. 40.

(6) ΕΕ αριθ. L 6 της 10.1.1979, σ. 24.

ότι το ψήφισμα του Συμβουλίου της 12ης Ιουλίου 1982 σχετικά με την προώθηση της ισότητας ευκαιριών για τις γυναίκες (7) υπογραμμίζει, ιδίως, την αναγκαιότητα εντατικοποίησης, σε περίοδο οικονομικής κρίσης, της δράσης που έχει αναληφθεί σε εθνικό και κοινοτικό επίπεδο, με την εφαρμογή θετικών μέτρων που να επιτρέπουν πράγματι την υλοποίηση αυτής της παροχής ίσων ευκαιριών

(7) ΕΕ αριθ. C 186 της 21.7.1982, σ. 3

ότι τα ψηφίσματα του Συμβουλίου της 11ης Ιουλίου 1983 σχετικά με την πολιτική της επαγγελματικής κατάρτισης στην Ευρωπαϊκή Κοινότητα κατά τη δεκαετία του 1980 (8), το ψήφισμα της 2ας Ιουνίου 1983 για τα μέτρα επαγγελματικής κατάρτισης σχετικά με τις νέες τεχνολογίες πληροφόρησης (9) και το ψήφισμα της 23ης Ιανουαρίου 1984 για την προώθηση της απασχόλησης των νέων (10), προβλέπουν ειδικές δράσεις υπέρ των γυναικών

(8) ΕΕ αριθ. C 193 της 20.7.1983, σ. 2.

(9) ΕΕ αριθ. C 166 της 25.6.1983, σ. 2.

(10) ΕΕ αριθ. C 29 της 4.2.1984, σ. 1.

ότι το Ευρωπαϊκό Κοινοβούλιο έχει τονίσει επανειλημμένα την ανάγκη προώθησης κοινοτικών μέτρων για την καταπολέμηση της ανεργίας των γυναικών

ότι το ποσοστό ανεργίας των γυναικών στην Κοινότητα, αισθητά υψηλότερο από το ποσοστό ανεργίας των ανδρών, απαιτεί τη θέσπιση μέτρων που να είναι δυνατόν να μειώσουν το ποσοστό της ανεργίας αυτής και να συμβάλουν στη βελτίωση της κατάστασης των ανέργων γυναικών

ότι η προοδευτική μείωση του ποσοστού των ανέργων γυναικών πρέπει να ενταχθεί στα πλαίσια μιας γενικής μείωσης της ανεργίας

ότι η ανεργία των γυναικών έχει, εξάλλου ειδικά χαρακτηριστικά για τα οποία απαιτούνται κατάλληλα μέτρα,

ΕΞΕΔΩΣΕ ΤΟ ΠΑΡΟΝ ΨΗΦΙΣΜΑ:

Ι. Γενικοί στόχοι

1. Το Συμβούλιο λαμβάνει υπό σημείωση την ανακοίνωση της Επιτροπής για την ανεργία των γυναικών στην Κοινότητα.

2. Διαπιστώνει ότι η ανεργία των γυναικών είναι μια ανησυχητική πλευρά της γενικής κατάστασης της απασχόλησης μέσα στην Κοινότητα που μπορεί να επιλυθεί ικανοποιητικά μόνο στα πλαίσια μιας γενικής πολιτικής που θα επιτρέπει την ανάκαμψη της οικονομικής δραστηριότητας και της απασχόλησης.

Στα πλαίσια αυτά, είναι επίσης αναγκαίο, λόγω των ιδιαίτερων χαρακτηριστικών της ανεργίας των γυναικών, να καταβληθούν ειδικές προσπάθειες για την εξάλειψη των μειονεκτημάτων που βαρύνουν την απασχόληση των γυναικών και για την προώθηση της ισότητας των ευκαιριών στην αγορά εργασίας, προκειμένου να μειωθεί προοδευτικά το ποσοστό ανεργίας των γυναικών σε σημαντικό βαθμό.

3. Υπογραμμίζει τις αρχές στις οποίες πρέπει να στηρίζονται τα μέτρα που θα προωθηθούν σχετικά και συγκεκριμένα:

- ίσο δικαίωμα εργασίας για τους άνδρες και τις γυναίκες, και, συνεπώς, απόκτηση προσωπικού εισοδήματος με τους ίδιους όρους και προϋποθέσεις, ανεξάρτητα από την οικονομική κατάσταση,

- άνοιγμα ίσων ευκαιριών στους άνδρες και στις γυναίκες, ιδιαίτερα στην αγορά της εργασίας, στα πλαίσια των μέτρων για την τόνωση της οικονομικής ανάκαμψης και της προώθησης της απασχόλησης,

- ανάπτυξη θετικών δράσεων για τη διόρθωση των πραγματικών ανισοτήτων και, συνεπώς για τη βελτίωση των προοπτικών απασχόλησης των γυναικών και την προώθηση της μικτής απασχόλησης.

ΙΙ. Κατευθυντήριες γραμμές δράσης

1. Το Συμβούλιο θεωρεί ότι, στα πλαίσια των εθνικών πολιτικών και πρακτικών, θα έπρεπε ιδίως να τεθούν σε εφαρμογή ή να ακολουθηθούν οι εξής κατευθυντήριες γραμμές δράσης:

α) όσον αφορά τη δημιουργία θέσεων και τις προσλήψεις:

- να ληφθεί μέριμνα ώστε τα μέτρα για την προώθηση, στον ιδιωτικό τομέα, των προσλήψεων πρόσθετου εργατικού δυναμικού, ιδίως νέων, να επιτρέπουν περισσότερο ισόρροπη συμμετοχή ανδρών και γυναικών, ιδίως σε εργασίες που οι γυναίκες έρχονται δεύτερες, καθώς και σε εξειδικευμένες εργασίες,

- να συγκεντρώνονται οι πριμοδοτήσεις προσλήψεων, όπου υπάρχουν, στα άτομα που μειονεκτούν περισσότερο στην αγορά της εργασίας, μεγάλο μέρος των οποίων είναι γυναίκες,

- να υιοθετηθούν τα κατάλληλα μέτρα για να υπάρξει μεγαλύτερη συμμετοχή των γυναικών, με αντικειμενικό στόχο την καλύτερη ισορροπία, στους τομείς του μέλλοντος, ιδίως στους τομείς υψηλής τεχνολογίας,

- να αναληφθούν προσπάθειες, και στον δημόσιο τομέα, για την προώθηση της ισότητας των ευκαιριών, που να μπορέσουν να δώσουν το παράδειγμα, ιδίως στους τομείς όπου αναπτύσσονται νέες τεχνολογίες πληροφόρησης,

- να καταβληθούν προσπάθειες ώστε οι πρωτοβουλίες για τη μείωση και την αναδιοργάνωση του χρόνου εργασίας να συμβάλλουν θετικά στην προώθηση της ισότητας των ευκαιριών στον τομέα της απασχόλησης, με την εφαρμογή, μεταξύ άλλων, ελαστικότερου ωραρίου εργασίας,

- να ρυθμιστεί με τέτοιο τρόπο η μερική απασχόληση σε εθελοντική βάση, ώστε να μην έχει ως συνέπεια την ενίσχυση του διαχωρισμού της γυναικείας αγοράς εργασίας,

- να δοθεί η δυνατότητα ίσης πρόσβασης των γυναικών στις οικονομικές και άλλες διευκολύνσεις που παρέχονται για τη δημιουργία επιχειρήσεων, ιδίως στα πλαίσια των τοπικών πρωτοβουλιών για την απασχόληση, συμπεριλαμβανομένων των πρωτοβουλιών που λαμβάνονται σε βάση συνεταιρική, οι οποίες προσφέρουν ενδιαφέρουσες προοπτικές απασχόλησης και συνθήκες εργασίας για τις γυναίκες

β) στον τομέα της εκπαίδευσης, καθώς και της επαγγελματικής κατάρτισης και του επαγγελματικού προσανατολισμού, να αναπτυχθούν οι δράσεις ώστε:

- να διαφοροποιηθούν οι επαγγελματικές επιλογές των γυναικών ώστε να συμμετέχουν πιο δίκαια στους τομείς που αναπτύσσονται και στους τομείς του μέλλοντος,

- να εξασφαλιστεί μια καλύτερη προσαρμογή των επαγγελματικών προσόντων των εργαζομένων γυναικών που πλήττονται ιδιαίτερα από τις βιομηχανικές αναδιαρθρώσεις και καινοτομίες, των εργαζομένων γυναικών των μειονεκτικών περιοχών, των άνεργων γυναικών και των γυναικών που επιθυμούν να αρχίσουν και πάλι να εργάζονται,

- να αυξηθεί η συμμετοχή των γυναικών στα προγράμματα κατάρτισης, ώστε να υπάρξει καλύτερη ισορροπία στους τομείς όπου οι γυναίκες έρχονται δεύτερες, ιδίως στους τομείς που συνδέονται με την εισαγωγή νέων τεχνολογιών

γ) να ληφθούν τα αναγκαία μέτρα ώστε οι υπηρεσίες εύρεσης εργασίας, προσανατολισμού και καθοδήγησης να διαθέτουν προσωπικό με τα ανάλογα προσόντα και σε επαρκή αριθμό ώστε να παρέχουν υπηρεσίες που θα βασίζονται στις αναγκαίες γνώσεις σε ό,τι αφορά τα ιδιαίτερα προβλήματα των άνεργων γυναικών

δ) να βελτιωθούν τα ποσοτικά και ποιοτικά στοιχεία σχετικά με την κατάσταση των γυναικών στην αγορά εργασίας και η εκτίμηση των επιπτώσεων που έχουν οι πολιτικές για την καταπολέμηση της ανεργίας στην απασχόληση των γυναικών, έτσι ώστε να υπάρξει παρακολούθηση της προόδου της εξάλειψης του διαχωρισμού στην απασχόληση και να εντοπισθούν ακριβέστερα οι τάσεις της ανεργίας των γυναικών.

2. Το Συμβούλιο υπογραμμίζει τη σημασία που αποδίδει στη θετική συμβολή του Ευρωπαϊκού Κοινωνικού Ταμείου στην εφαρμογή των κατευθυντηρίων αυτών γραμμών δράσης.

3. Το Συμβούλιο θεωρεί ότι οι προαναφερόμενες αυτές αρχές και κατευθυντήριες γραμμές πρέπει να ισχύσουν για τη δράση που αναλαμβάνεται σε όλα τα επίπεδα και με την ενθάρρυνση, όταν αυτό είναι δυνατό, υτων κοινωνικών εταίρων.

4. Το Συμβούλιο υπογραμμίζει τη σημασία των συνοδευτικών μέτρων, ιδιαίτερα όσον αφορά την κοινωνική υποδομή και τα μέσα που ενθαρρύνουν σε μεγαλύτερο καταμερισμό των ευθυνών με απώτερο γενικό στόχο τη βελτίωση της απασχόλησης των γυναικών.

5. Το Συμβούλιο καλεί τα κράτη μέλη να αναπτύξουν, ενδεχομένως σε συνεργασία με την Επιτροπή, τις ενημερωτικές εκστρατείες που στόχο έχουν να ενθαρρύνουν την αλλαγή της νοοτροπίας που απαιτείται για να ευνοηθεί μια καλύτερη ισότητα ευκαιριών στον τομέα της απασχόλησης. Το Συμβούλιο υπογραμμίζει το σημαντικό ρόλο που παίζουν για το σκοπό αυτό, καθώς και για την ανάληψη πρωτοβουλιών για θετικές δράσεις, οι εθνικοί οργανισμοί και επιτροπές για την ισότητα των ευκαιριών, που πρέπει να είναι σε θέση να ενεργούν με τη μεγαλύτερη δυνατή αποτελεσματικότητα.

6. Η Επιτροπή καλείται να οργανώσει κάθε χρόνο ανταλλαγή πληροφοριών μεταξύ των κρατών μελών σχετικά με τα μέτρα που λαμβάνονται σύμφωνα με το παρόν ψήφισμα για να μειωθεί η ανεργία των γυναικών καθώς και με τα μέσα ελέγχου, έρευνας και εκτίμησης.

7. Το Συμβούλιο καλεί την Επιτροπή να του υποβάλλει περιοδικά έκθεση προκειμένου να προβεί σε απολογισμό της προόδου που θα έχει επιτελεστεί το αργότερο μέσα σε τρία έτη μετά την έκδοση του παρόντος ψηφίσματος.